用簡齋建除體韻
作者：方岳
朝代：宋

paragraphs: 建旗凜大將，負弩紛前驅。
除此兩不能，鋤荷則有餘。
滿畦老菘韭，貧猶未饑虛。
平生錯料事，不到齊王竽。
定無相携人，歲晚誰與娛。
執杯手欲龜，風雪侵貂褕。
破顔劃孤嘯，鬰屈終不舒。
危坐發深省，寧若巾柴車。
成敗未可知，蕪我瓜芋區。
收身黄觳觫，心迹何裕如。
開口不言錢，未害書生迂。
閉戶聊課詩，政與俗士疎。